早春書事奉寄中書李舍人
作者：張南史
朝代：唐

paragraphs: 儒服山東士，衡門洛下居。
風塵遊上路，簡冊委空廬。
戎馬生郊日，賢人避地初。
竄身初浩蕩，投跡豈躊躇。
翠羽憐窮鳥，瓊枝顧散樗。
還令親道術，倒欲混樵漁。
敝緼袍多補，飛蓬鬢少梳。
誦詩陪賈誼，酌酒伴應璩。
鶴膝兵家備，鳧茨儉歲儲。
泊舟依野水，開逕接園蔬。
暫閱新山澤，長懷故里閭。
思賢乘朗月，覽古到荒墟。
在竹慙充箭，爲蘭幸免鋤。
那堪聞相府，更遣詣公車。
蹇足終難進，嚬眉竟未舒。
事從因病止，生寄負恩餘。
不見神仙久，無由鄙恡祛。
帝庭張禮樂，天閣繡簪裾。
日色浮青瑣，香煙近玉除。
神清王子敬，氣逐馬相如。
銅漏時常靜，金門步轉徐。
唯看五字表，不記八行書。
宿昔投知己，周旋謝起予。
祇應高位隔，詎是故情疎。
爲報周多士，須憐楚子虛。
一身從棄置，四節苦居諸。
柳發三條陌，花飛六輔渠。
靈盤浸沆瀣，龍首映儲胥。
北海樽留客，西江水救魚。
長安同日遠，不敢詠歸歟。